Hakket løs på hverandre i duell: – Skulle ønske Trump var her
DES MOINES, IOWA (VG) De vil begge bli USAs neste president, men kjemper mot elefanten i rommet. Iowa-velgere sier til VG at de håper på Nikki Haley. Nok en gang glimrer Donald Trump (77) med sitt fravær i en direktesendt TV-debatt i kampen om å bli USAs neste president. I stedet er den femte og trolig siste debatten i rekken, bare dager før primærvalget braker løs, blitt til en duell mellom Nikki Haley (51) og Ron DeSantis (45). VG er på plass i Des Moines i delstaten Iowa for å følge CNNs presidentkandidatdebatt. Tre kilometer unna i det snødekte, kalde Midtvest-landskapet holder Trump et soloshow, som sendes på Fox News.  Bakgrunn: Dette står på spill i Iowa Haley om Trump: – Ikke riktig for USA nå – Jeg skulle ønske Trump var her oppe på scenen. Det er han jeg kjemper imot, sier Haley om Trump fra podiet i Des Moines.  Iowas republikanske velgere skal velge presidentkandidat på mandag.  Trump leder suverent på meningsmålingene for Iowa, mens Florida-guvernør DeSantis er på en utrygg annenplass. Hvis tidligere FN-ambassadør og Sør-Carolina-guvernør Haley slår ham her, mener flere at løpet er kjørt for DeSantis. Hverken DeSantis eller Haley har villet ta tydelig avstand fra Trump i valgkampen – til tross for at ekspresidenten er tiltalt i fire straffesaker.  Begge vil støtte ham som partiets utvalgte kandidat selv om han skulle bli domfelt. Men helst vil de alstå vinne over Trump.  – Jeg mener at Trump var riktig president på riktig tidspunkt. Jeg er enig i mye av politikken hans. Men jeg mener ikke at han er riktig for USA nå, sier Haley.  – Vi kan ikke ha fire nye år med Trump.  Trump er kanskje ikke fysisk til stede på debatten, men i VGs innboks kommenterer kampanjen hans flittig – minutt for minutt:  – Jeg liker ham som guvernør DeSantis og Haley hakker løs på hverandre under CNN-debatten på temaer som støtte til Ukraina, skatt og innvandring. DeSantis lover å fullføre grensemuren, og null asyl til papirløse migranter. – Vi skal bygge muren, og vi skal få Mexico til å betale for den, sier DeSantis, som et ekko av Trump.  Begge anklager hverandre for å være løgnere – gang på gang.  Haleys paradenummer under debatten var å henvise til «desantislies.com», en nettside Haleys kampanje har satt opp – til latter fra salen. Da de to rivalene fikk spørsmål om hva de beundrer ved den andre, svarte de slik: – Jeg liker det hun gjorde i FN, og jeg liker staten Sør-Carolina, kona mi har studert i Charleston, sa DeSantis, mens han lette litt etter ordene. – Jeg liker ham som guvernør, svarte Haley kontant og med et fornøyd smil. (Men ikke som president, implisitt.) Etter den to timer lange debatten er ferdig, møtte VG DeSantis’ talsperson Andrew Romeo. Hans konklusjon var klar: – DeSantis vant debatten stort i kveld. Han eide scenen og sakene, Nikki Haley var tydelig forvirret og forbløffet. DeSantis vil gjøre det bra på mandag. USAs første kvinnelig president? Men velgerne som avgjør, lente i en annen retning.  Betsy (40) og Lydia Sarcone (14) hadde møtt opp for å se duellen. Mor og datter har vært på valgmøter med både Ron DeSantis, Vivek Ramaswamy og Nikki Haley.  – Jeg liker Nikki Haley best. Det var veldig kult å møte henne. Hun er en kjempegod kandidat til å bli USAs første kvinnelige president, sier Lydia med en stort smil. Moren stemmer i: – Jeg er en Nikki Haley-fan jeg også. Jeg startet som en DeSantis-velger, men jeg endret kurs.  – Hva fikk deg til å endre mening? – Jeg liker at hun er mer på middelveien i flere saker, som abort, og det gjør at hun har større sjanse for å vinne over uavhengige stemmer, sier Betsy.  – Har en stor sjanse mot Trump Bonden Chad Ingles er også på debatten. Han er folkevalgt for republikanerne i delstaten, og har håndhilst på alle presidentkandidatene (det var hele 13 av dem). – Jeg bestemte meg nylig for at jeg skal stemme på Nikki Haley, sier Ingles til VG. – Hva gjorde at du bestemte deg? – Vi trenger en ny generasjon ledere, og hun har mye erfaring innen utenrikspolitikk og som tidligere guvernør. Hun er en sterk konservativ, men uten dramaet som de andre har.  – Hvis hun stiller til duell mot Trump, tror jeg det er en stor sjanse for at hun kan vinne.  Førstegangsvelger: Har ikke bestemt meg Charlotte James (18) fra Des Moines skal stemme for aller første gang. Hun har studert journalistikk og statsvitenskap, og sier hun er veldig spent. Men hvem hun skal stemme på, har hun ikke bestemt seg for ennå. – Jeg tror at denne kvelden vil hjelpe meg å velge mellom de to. Det blir en av dem, sier hun til VG. 
Nikki Haley og Ron DeSantis stilte til TV-duell i Iowa før primærvalget DeSantis vil bygge grensemur og stoppe asyl for papirløse migranter Haley sier Trump var "riktig president på riktig tidspunkt", men ikke nå Iowa-republikanere sier til VG at de ser på Haley som en fremtidig kvinnelig president Haley har en noe mer åpen tilnærming til abort, mens DeSantis vil forby etter seks uker